A Tanács 3383/94/EK rendelete

(1994. december 19.)

az egyrészről az Európai Közösségek és azok tagállamai, másrészről a Bolgár Köztársaság között társulás létesítéséről szóló Európa-megállapodás alkalmazására vonatkozó egyes eljárásokról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre, és különösen annak 113. cikkére,

tekintettel a Bizottság javaslatára,

mivel az egyrészről az Európai Közösségek és azok tagállamai, másrészről a Bolgár Köztársaság közötti társulást létrehozó Európa-megállapodást (a továbbiakban: a megállapodás) 1993. március 8-án Brüsszelben aláírták;

mivel az Európa-megállapodás hatálybalépéséig annak kereskedelmi és kereskedelmi vonatkozású kérdésekre vonatkozó rendelkezéseit hatályba léptette az egyrészről az Európai Gazdasági Közösség és az Európai Szén- és Acélközösség, másrészről a Bolgár Köztársaság közötti, kereskedelemről és kereskedelmi vonatkozású kérdésekről szóló ideiglenes megállapodás [1], amelyet 1993. március 8-án Brüsszelben írtak alá;

mivel az Európai Tanács az 1993. június 21-22-i koppenhágai ülésén a közép- és kelet-európai országokra vonatkozó új kereskedelmi engedményekkel kapcsolatban megfogalmazott következtetései értelmében egyrészről az Európai Közösség és az Európai Szén- és Acélközösség, másrészről a Bolgár Köztársaság 1993. december 20-án megkötötte az ideiglenes megállapodás kiegészítő jegyzőkönyvét [2];

mivel szükséges a megállapodás egyes rendelkezései alkalmazására vonatkozó eljárások megállapítása;

mivel amennyiben a megállapodás rendelkezései szükségessé teszik, a kereskedelmi védintézkedések tekintetében indokolt különös rendelkezések megállapítása különösen a behozatal közös szabályairól szóló, 1994. március 7-i 518/94/EK tanácsi rendeletben [3] és az Európai Közösségben tagsággal nem rendelkező országokból érkező, dömpingelt vagy támogatott behozatallal szembeni védelemről szóló, 1994. március 7-i 521/94/EK tanácsi rendeletben [4] előírt általános szabályok vonatkozásában;

mivel a védintézkedés bevezetése szükségességének vizsgálatakor figyelembe kell venni a megállapodásban meghatározott vállalásokat;

mivel az Európai Közösséget létrehozó szerződésben előírt védzáradékokra vonatkozó eljárásokat szintén alkalmazni kell;

mivel külön rendelkezéseket fogadtak el a megállapodás 1. jegyzőkönyvében szereplő textiltermékekre vonatkozó védelmi intézkedésekre;

mivel egyes különleges eljárásokat kell bevezetni a védelmi intézkedések agrárágazatokban történő alkalmazása tekintetében,

ELFOGADTA EZT A RENDELETET:

I. CÍM

Mezőgazdasági termékek

1. cikk

Rendelkezéseket kell elfogadni a Szerződés II. mellékletébe tartozó, és a közös piacszervezés keretein belül lefölözési szabályozás alá tartozó mezőgazdasági termékekről, valamint a 07119050 és a 20031010 KN-kódhoz tartozó termékekről szóló megállapodás 21. cikke (2) és (4) bekezdésének alkalmazására vonatkozóan, összhangban az 1766/92/EK rendelet [5] 23. cikkében vagy más, a mezőgazdasági piacok közös szervezésének létrehozásáról szóló rendeletek megfelelő rendelkezéseiben előírt eljárással. E rendelkezések előírhatják importbizonyítványok rendszerének bevezetését azon ágazatokban, amelyekben a mezőgazdasági piacok közös szervezése nem ír elő ilyen igazolásokat.

II. CÍM

Védintézkedések

2. cikk

A Tanács a Szerződés 113. cikkében előírt eljárásokkal összhangban határozhat úgy, hogy a megállapodás által létrehozott Társulási Tanácshoz fordul a megállapodás 29. cikkében és 118. cikkének (2) bekezdésében előírt intézkedések tekintetében. Amennyiben szükséges, a Tanács ugyanezen eljárással összhangban elfogadja ezen intézkedéseket.

A Bizottság saját kezdeményezésére vagy egy tagállam kérésére benyújthatja az e célból szükséges javaslatokat.

3. cikk

(1) Olyan gyakorlat esetében, amely megalapozza, hogy a Közösség alkalmazza a megállapodás 64. cikkében előírt intézkedéseket, a Bizottság az eset saját kezdeményezésére vagy egy tagállam kérésére történő vizsgálatát követően határoz arról, hogy a gyakorlat összeegyeztethető-e a megállapodással. Amennyiben szükséges, védintézkedések elfogadását javasolja a Tanácsnak, amely a Szerződés 113. cikkében megállapított eljárásnak megfelelően jár el, az olyan támogatások esetét kivéve, amelyre az 521/94/EK rendelet vonatkozik, amikor az e rendeletben megállapított eljárásokkal összhangban kell intézkedéseket hozni. Intézkedéseket kizárólag a megállapodás 64. cikkének (6) bekezdésében meghatározott feltételek mellett lehet tenni.

(2) Olyan gyakorlat esetén, amely azt eredményezheti, hogy Bulgáriának a Közösségre vonatkozóan a megállapodás 64. cikke alapján intézkedéseket kell alkalmaznia, a Bizottság az ügy vizsgálatát követően határoz arról, hogy a gyakorlat összeegyeztethető-e a megállapodásban megfogalmazott elvekkel. Amennyiben szükséges, meghozza a megfelelő határozatokat a Szerződés 85., 86. és 92. cikkének alkalmazásából eredő szempontok alapján.

4. cikk

Olyan gyakorlat esetén, amely megalapozza, hogy a Közösség alkalmazza a megállapodás 30. cikkében előírt intézkedéseket, a dömpingellenes intézkedések bevezetéséről az 521/94/EK rendeletben megállapított rendelkezéseknek és a megállapodás 34. cikkének (2) bekezdésében és (3) bekezdésének b) vagy d) pontjában előírt eljárással összhangban kell határozni.

5. cikk

(1) Amennyiben egy tagállam a megállapodás 31. és 32. cikkében előírt védintézkedések alkalmazására kéri a Bizottságot, akkor kérésének alátámasztásaként ellátja a Bizottságot a kérés indokolásához szükséges információkkal. Ha a Bizottság úgy határoz, hogy nem alkalmaz védelmi intézkedéseket, erről a tagállam kérésének kézhezvételét követő öt munkanapon belül értesíti a Tanácsot és a tagállamokat.

Bármely tagállam a Tanács elé terjesztheti a Bizottság e határozatát az értesítést követő tíz munkanapon belül.

Ha a Tanács minősített többséggel eljárva jelzi eltérő határozat meghozatalára irányuló szándékát, a Bizottság erről haladéktalanul tájékoztatja Bulgáriát és értesíti a Társulási Tanácson belüli, a megállapodás 34. cikkének (2) és (3) bekezdésében előírt konzultációk kezdetéről.

A Tanács minősített többséggel eljárva eltérő határozatot hozhat a Társulási Tanácson belül Bulgáriával folytatott konzultációk lezárását követő húsz munkanapon belül.

(2) A Bizottságot a 3491/93/EK rendelet [6] által létrehozott bizottság (a továbbiakban: a bizottság) segíti.

A bizottságot elnöke kezdeményezésére ülésezik. Az elnök a lehető legközelebbi alkalommal közöl minden lényeges információt a tagállamokkal.

(3) Amennyiben a Bizottság egy tagállam kérésére vagy saját kezdeményezésére úgy határoz, hogy a megállapodás 31. vagy 32. cikkében előírt védelmi intézkedéseket kell alkalmazni:

- a tagállamokat saját kezdeményezése alapján történő eljáráskor haladéktalanul tájékoztatja, egy tagállam kérésére eljárva pedig a kérés kézhezvételét követő öt munkanapon belül,

- konzultációt folytat a bizottsággal,

- egyidejűleg tájékoztatja Bulgáriát és értesíti a Társulási Tanácsot a megállapodás 34. cikkének (2) és (3) bekezdésében említett konzultációk kezdetéről,

- egyidejűleg ellátja a Társulási Tanácsot az e konzultációkhoz szükséges valamennyi információval.

(4) A Társulási Tanácson belül folytatott konzultációkat minden esetben harminc nappal az (1) bekezdés negyedik albekezdésében és a (3) bekezdésben említett értesítést követően befejezettnek kell tekinteni.

A konzultációk befejezésekor vagy a 30 napos határidő lejáratakor és ha semmilyen más megegyezés nem bizonyul lehetségesnek, a Bizottság a bizottsággal folytatott konzultációt követően megfelelő intézkedéseket tehet a megállapodás 31. és 32. cikkének végrehajtására.

(5) A (4) bekezdésben említett határozatról haladéktalanul értesíteni kell a Tanácsot, a tagállamokat és Bulgáriát; továbbá értesíteni kell arról a Társulási Tanácsot is.

A határozatot haladéktalanul alkalmazni kell.

(6) Bármely tagállam a Tanács elé terjesztheti a (4) bekezdésben említett bizottsági határozatot a határozatról szóló értesítés kézhezvételét követő tíz munkanapon belül.

(7) Ha a Bizottság nem hoz határozatot a (4) bekezdés második albekezdésének értelmében a Társulási Tanáccsal folytatott konzultációk befejezését követő 10 munkanapon belül vagy adott esetben a 30 napos határidő végén, akkor az ügyet a (3) bekezdésnek megfelelően a Bizottság elé terjesztő bármely tagállam a Tanács elé terjesztheti azt.

(8) A Tanács két hónapon belül a (6) és (7) bekezdésben említett esetekben minősített többséggel eljárva elfogadhat eltérő határozatot is.

6. cikk

(1) Ha a megállapodás 34. cikke (3) bekezdésének d) pontja értelmében kivételes körülmények merülnek fel, a Bizottság haladéktalanul védelmi intézkedéseket tehet a megállapodás 31. és 32. cikkében említett esetekben.

(2) Ha a Bizottsághoz tagállamtól érkezik kérés, erről a kérés kézhezvételét követő öt munkanapon belül hoz határozatot.

A Bizottság határozatáról értesíti a Tanácsot és a tagállamokat.

(3) Bármely tagállam a Tanács elé terjesztheti a Bizottság határozatát az 5. cikk (6) bekezdésében előírt eljárással összhangban.

Az 5. cikk (7) és (8) bekezdésében meghatározott eljárást kell alkalmazni.

Ha a Bizottság nem hoz határozatot a (2) bekezdésben említett határidőn belül, az ügyet a Bizottság elé terjesztő bármely tagállam a Tanács elé terjesztheti azt az e bekezdés első és második albekezdésében meghatározott eljárásokkal összhangban.

7. cikk

Az 5. és 6. cikkben megállapított eljárások nem vonatkoznak a megállapodás 1. jegyzőkönyvének hatálya alá tartozó termékekre.

8. cikk

Az 5. és a 6. cikktől eltéréssel, ha a körülmények szükségessé teszik mezőgazdasági termékekre vonatkozó intézkedések megtételét a megállapodás 22. vagy 31. cikke vagy az e termékekre vonatkozó mellékletekben szereplő rendelkezések alapján, ezen intézkedéseket a mezőgazdasági piacok közös szervezését létrehozó szabályokban vagy a Szerződés 235. cikke szerint elfogadott és a mezőgazdasági termékek feldolgozásából származó termékekre vonatkozó külön rendelkezésekben előírt eljárásokkal összhangban kell megtenni, feltéve, hogy teljesülnek a megállapodás 22. cikke vagy 34. cikkének (2) és (3) bekezdése szerint meghatározott feltételek.

9. cikk

A Társulási Tanács megállapodásnak megfelelően történő értesítése a Közösség nevében eljáró Bizottság felelőssége.

10. cikk

E rendelet nem zárja ki az Európai Közösséget létrehozó szerződésben, különösen a 109h. és a 109i. cikkben előírt védintézkedések alkalmazását, az ott meghatározott eljárásokkal összhangban.

11. cikk

Ez a rendelet az Európai Közösségek Hivatalos Lapjában való kihirdetésének napját követő napon lép hatályba.

Ezt a rendeletet az Európa-megállapodás hatálybalépésétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. december 19-én.

a Tanács részéről

az elnök

K. Kinkel

[1] HL L 81., 1993.4.2., 2. o.

[2] HL L 25., 1994.1.29., 26. o.

[3] HL L 67., 1994.3.10., 77. o.

[4] HL L 66., 1994.3.10., 7. o.

[5] HL L 181., 1992.7.1., 21. o.

[6] HL 319., 1993.12.21., 1. o.

--------------------------------------------------